b"\n_START_ARTICLE_\nAnne, kraljevska princesa\n_START_SECTION_\nZgodnje \xc5\xbeivljenje in izobrazba\n_START_PARAGRAPH_\nAnne se je rodila v kraljevi rezidenci Clarence House v Londonu 15. avgusta 1950 ob 11:50 kot drugi otrok in edina h\xc4\x8di britanske princese Elizabete in princa Filipa, vojvode Edinbur\xc5\xa1kega ter drugi vnuk britanskega kralja Jurija VI. in kraljice Elizabete. Kr\xc5\xa1\xc4\x8dena je bila v glasbeni sobi v buckinghamski pala\xc4\x8di 21. oktobra 1950. Krstil jo je yor\xc5\xa1ki nad\xc5\xa1kof Cyril Garbett._NEWLINE_Skrb zanjo in za njeno zgodnjo izobrazbo v buckinghamski pala\xc4\x8di je bila prepu\xc5\xa1\xc4\x8dena guvernanti Catherine Peebles, ki je predhodno vzgajala \xc5\xbee njenega starej\xc5\xa1ega brata Charlesa. Po smrti kralja Jurija VI. je njena mama Elizabeta postala kraljica. Ker je bila Anne takrat \xc5\xa1e zelo majhna, se ni udele\xc5\xbeila kronanja._NEWLINE_Maja 1959 so jo vklju\xc4\x8dili v ponovno ustanovljeno dru\xc5\xbebo Girl Guides, ki sta jo neko\xc4\x8d obiskovali tudi njeni mama in teta. V njem se je Anne lahko dru\xc5\xbeila z dekleti svoje starosti. Dru\xc5\xbeba je delovala do leta 1963, ko je bila Anne poslana v internat. Istega leta so jo vpisali na \xc5\xa1olo Benenden. Zaklju\xc4\x8dila jo je leta 1968 z odli\xc4\x8dnimi ocenami: \xc5\xa1estimi O-ji po lestvici GCE (General Certificate of Education) in dvema A-jema._NEWLINE_V naslednjih letih je za\xc4\x8dela hoditi na zmenke. Njen prvi fant je bil leta 1970 Andrew Parker Bowles, ki se je kasneje poro\xc4\x8dil s Camillo Shand. Pozneje sta se lo\xc4\x8dila in Camilla je \xc4\x8dez leta postala druga \xc5\xbeena Anninega brata Charlesa.\n_START_SECTION_\nPrvi zakon\n_START_PARAGRAPH_\nV sredo, 14. novembra 1973, na petindvajseti rojstni dan njenega brata princa Charlesa, se je princesa Anne poro\xc4\x8dila z Markom Phillipsom, poro\xc4\x8dnikom v kralji\xc4\x8dini gardi. Obred, ki je potekal v opatiji Westminster, je preko televizije po vsem svetu spremljalo okoli 100 milijonov ljudi. Po poroki je par za\xc5\xbeivel na posestvu Gatcombe Park. Mark je na za\xc4\x8detku leta 1974 napredoval v kapetana, obenem pa je bil imenovan za osebnega pomo\xc4\x8dnika kraljice Elizabete II. Leta 1989 sta Anne in Mark napovedala, da se nameravata lo\xc4\x8diti, saj je njun zakon \xc5\xbee ve\xc4\x8d let propadal. Lo\xc4\x8dila sta se 23. aprila 1992._NEWLINE_V skladu s tradicijo ob poroki \xc4\x8dlanov kraljeve dru\xc5\xbeine z neplemenitimi ljudmi so Marku ponudili naziv grofa, vendar je to zavrnil. Zaradi tega tudi njuna otroka, Peter in Zara Phillips, ne nosita plemi\xc5\xa1kih nazivov._NEWLINE_Anne je 29. decembra 2010 prvi\xc4\x8d postala babica, ko sta sin Peter in njegova \xc5\xbeena Autumn dobila h\xc4\x8derko Savannah. 29. marca 2012 sta dobila \xc5\xa1e drugo h\xc4\x8derko Islo. Tretja vnukinja Mia Grace, prvi otrok h\xc4\x8dere Zare in njenega mo\xc5\xbea Mikea Tindalla, se je rodila 17. januarja 2014. 5. januarja 2018 sta Zara in Mike sporo\xc4\x8dila, da poleti pri\xc4\x8dakujeta svojega drugega otroka.\n_START_SECTION_\nPoskus ugrabitve\n_START_PARAGRAPH_\nKo sta se princesa Anne in Mark Phillips 20. marca 1974 vra\xc4\x8dala z dobrodelne prireditve na Pall Mallu v buckinghamsko pala\xc4\x8do, je bil njun \xc5\xa1ofer prisiljen ustaviti, saj jih je blokiral ford escort. Voznik forda Ian Ball je sko\xc4\x8dil iz avtomobila in za\xc4\x8del streljati s pi\xc5\xa1tolo. Na to se je odzval in\xc5\xa1pektor James Beaton, princesin osebni varnostnik, ki je sko\xc4\x8dil iz avtomobila in poskusil za\xc5\xa1\xc4\x8dititi princeso ter razoro\xc5\xbeiti Balla. Beatonovo oro\xc5\xbeje se je zataknilo in v tem \xc4\x8dasu ga je ustrelil Annin voznik Alex Callender, ki je sku\xc5\xa1al streljati na Balla. Novinar Brian McConnell, ki je bil v bli\xc5\xbeini in je sku\xc5\xa1al posredovati, je bil ustreljen v prsi. Ball se je pribli\xc5\xbeal Anninemu avtomobilu in ji povedal, da jo namerava ugrabiti in jo zadr\xc5\xbeevati do izpla\xc4\x8dila odkupnine med dvema in tremi milijoni funtov, ki bi jih dal dr\xc5\xbeavni zdravstveni slu\xc5\xbebi. Nato jo je \xc5\xbeelel prisiliti, da bi izstopila iz avtomobila, vendar se mu je uprla in ga za\xc4\x8dela tol\xc4\x8di. Nato mu je u\xc5\xa1la skozi vrata na drugi strani limuzine, kakor je to prej storila njena spremljevalka Rowena Brassey. V bli\xc5\xbeini se je nahajal nekdanji boksar Ron Russell, ki je udaril Balla po zadnji strani glave, nato pa odvedel Anne na varno. Policist Michael Hills je uspel poklicati okrepitve tik preden ga je Ball ustrelil. Na pomo\xc4\x8d je prihitel policist Peter Edmonds, ki je aretiral Balla._NEWLINE_Beaton, Hills, Callender in McConnell so bili vsi prepeljani v bolni\xc5\xa1nico in so uspe\xc5\xa1no okrevali. Kraljica je bila v \xc4\x8dasu incidenta na obisku v Indoneziji. Po vrnitvi je odlikovala vse, ki so re\xc5\xa1ili njeno h\xc4\x8der. Beaton je za obrambo princese Anne dobil kralji\xc4\x8dino odlikovanje Jurijev kri\xc5\xbe (George Cross), Hills in Russell pa Jurijevo medaljo (George Medal). Callender, McConnell in Edmonds so bili odlikovani s Kralji\xc4\x8dino galantno medaljo (Queen's Gallantry Medal). Anne je obiskala Beatona v bolni\xc5\xa1nici in se mu zahvalila za pomo\xc4\x8d. O dogodku je spregovorila tudi v televizijski oddaji Parkinson leta 1974, kjer je povedala, da se je do potencialnega ugrabitelja obna\xc5\xa1ala trezno in vljudno, saj je menila, da bi bilo neumno, \xc4\x8de bi se v tistem trenutku obna\xc5\xa1ala vzvi\xc5\xa1eno._NEWLINE_Ball je priznal krivdo za poskus umora in ugrabitve. Leta 2011 je bil \xc5\xa1e zmeraj pridr\xc5\xbean v Broadmoorju v skladu z Zakonom o du\xc5\xa1evnem zdravju. Ta poskus ugrabitve je spodbudil zvi\xc5\xa1anje varnosti za kraljevo dru\xc5\xbeino. O incidentu so leta 2006 posneli dokumentarec To Kidnap a Princess, zgodba pa je bila tudi navdih za roman Toma Clancyja Patriot Games in roman Antonie Fraser Your Royal Hostage.\n_START_SECTION_\nDrugi zakon\n_START_PARAGRAPH_\nAnne se je poro\xc4\x8dila s poveljnikom v kraljevi mornarici Timothyjem Laurenceom 12. decembra 1992. Obred je potekal v cerkvi Crathie Kirk blizu gradu Balmoral na \xc5\xa0kotskem, saj angle\xc5\xa1ka cerkev takrat ni dovolila ponovnega poro\xc4\x8danja razvezanim osebam, \xc4\x8digar prej\xc5\xa1nji zakonci so bili \xc5\xa1e vedno \xc5\xbeivi, v svojih cerkvah. \xc5\xa0kotska cerkev zakona ne \xc5\xa1teje med zakramente, zato nima nobenega moralnega zadr\xc5\xbeka do ponovnega poro\xc4\x8danja lo\xc4\x8denih. S to poroko je Anne postala prva kraljeva lo\xc4\x8denka, ki se je ponovno poro\xc4\x8dila, po vnukinji kraljice Viktorije, princesi Viktoriji, vojvodinji Hesseja in Rhineja, ki se je leta 1905 poro\xc4\x8dila z vojvodo Cyrilom Vladimirovichem iz Rusije. Tako kot Mark pred njim tudi Timothy ni sprejel plemi\xc5\xa1kega naziva. Par si je kupil stanovanje na Dolphin Squareju v Londonu. Pozneje sta ga prodala in sedaj prebivata izmeni\xc4\x8dno v pala\xc4\x8di St James in na posestvu Park Gatcombe. Otrok nimata, prav tako Timothy nima otrok iz prej\xc5\xa1njih zvez.\n_START_SECTION_\nSodne sankcije\n_START_PARAGRAPH_\nMarca 2001 je Anne pla\xc4\x8dala kazen v vi\xc5\xa1ini 400 funtov zaradi prehitre vo\xc5\xbenje. Kaznovana je bila tudi leto pozneje, ko je njen pes Dotty napadel dva otroka v kraljevem parku Windsor Great Park. Nalo\xc5\xbeena ji je bila globa v vi\xc5\xa1ini 500 funtov in dodatno usposabljanje za psa.\n_START_SECTION_\nKonjeni\xc5\xa1tvo\n_START_PARAGRAPH_\nKo je bila stara 21 let, je Anne postala evropska prvakinja s konjem po imenu Doublet. Leta 1971 je bila tudi izglasovana za BBC-jevo \xc5\xa1portno osebnost leta. Ve\xc4\x8d kot pet let je tekmovala tudi z britansko ekipo in leta 1975 na evropskem prvenstvu osvojila srebro tako z ekipo kot tudi med posamezniki. Naslednje leto je s kralji\xc4\x8dinim konjem Goodwillom kot \xc4\x8dlanica britanske ekipe tekmovala tudi na olimpijskih igrah v Montrealu. Po koncu aktivne kariere je bila med letoma 1986 in 1994 predsednica Mednarodne konjeni\xc5\xa1ke zveze. V tem \xc4\x8dasu je 5. februarja 1987 kot prva \xc4\x8dlanica kraljeve dru\xc5\xbeine sodelovala kot tekmovalka v BBC-jevem televizijskem kvizu A Question of Sport."